钦定古今图书集成/明伦汇编/官常典/第094卷 > 郓王昂
## 钦定古今图书集成/明伦汇编/官常典/第094卷 > 郓王昂

按《金史》本传：“郓王昂，本名吾都补，世祖最幼子也。常
从太祖征伐。天辅六年，昂与稍喝以兵四千监护都
部降人，处之岭东，就以兵守临潢府。昂不能抚御，降
人苦之，多叛亡者。上闻之，使出里底戒谕。昂已过上
京，诸部皆叛去，惟章愍宫小室韦二部达内地。诏谙
班勃极烈吴乞买曰：‘比遣昂徙诸部，多致怨叛。稍喝
驻兵，不与讨袭，致使降人复归辽主。违命失众，当寘
重法，若有所疑，则禁锢之，俟师还定议’。”是时，太宗居
守，辞不失副之，辞不失劝。太宗因国庆，可薄其罚，于
是杖昂七十，拘之泰州，而杀稍喝。天会六年，权元帅
左都监。十五年，为西京留守。天眷三年，为平章政事。
皇统元年，封漆水郡王。二年，制诏昂署衔，带“皇叔祖”
字，封郓王，是岁薨。子郑家鹤寿，鹤寿累官耶鲁瓦群
牧使，死于契丹撒八之难，语在《忠义传》。